KLASA: P-458/23

URBROJ: 711-02-01/05-2024-07

Zagreb, 23. svibnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Luke Matijevića, OIB:** **…………., ravnatelja Županijske uprave za ceste Ličko-senjske županije,** na 51. sjednici održanoj 23. svibnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Luka Matijević, ravnatelj Županijske uprave za ceste Ličko-senjske županije, počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Luki Matijeviću izriče se opomena.**

Obrazloženje

Povjerenstvo je utvrdilo da obveznik Luka Matijević, ravnatelj Županijske uprave za ceste Ličko-senjske županije, nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-458/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 1. prosinca 2023., Registar obveznika, Registar imovinskih kartica i očitovanje obveznika od 30. siječnja 2024.

Povjerenstvo je odlukom od 17. siječnja 2024. u odnosu na obveznika Luku Matijevića, ravnatelja Županijske uprave za ceste Ličko-senjske županije, utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 17. siječnja 2024. KLASA: 458/23, URBROJ: 711-0201/05-2024-3 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 26. siječnja 2024. te se na utvrđenja iste očitovao dopisom koji je u Povjerenstvu zaprimljen 30. siječnja 2024. i u kojem je naveo da je dostavio poštom imovinsku karticu za 2022. godinu dana 26. siječnja 2023., a koju je Povjerenstvo zaprimilo dana 27. siječnja 2023., u prilog čemu je dostavio kopiju povratnice.

Člankom 3. stavkom 1. točkom 62. ZSSI-a propisano je da su ravnatelji županijskih uprava za ceste obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), koji je bio na snazi do 24. prosinca 2021., spomenuti obveznici nisu bili utvrđeni dužnosnicima u smislu toga Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Luka Matijević obnašao dužnost ravnatelja Županijske uprave za ceste Ličko-senjske županije od početka važenja ZSSI-a, tj. od 25. prosinca 2021., do 18. listopada 2022., te da je na istu dužnost ponovno imenovan 19. listopada 2022.

S obzirom na navedeno, a sukladno članku 3. stavku 1. točki 62. ZSSI-a, Luka Matijević u obvezi je postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu, a istu nije podnio niti do dana donošenja ove odluke.

Imovinsku karticu na koju je se obveznik u svom očitovanju poziva, a koju je elektronički popunio 25. siječnja 2023. te koju je potom Povjerenstvo zaprimilo i poštom te odobrilo, obveznik je podnio s označenom svrhom „Ponovno imenovanje/izbor na istu dužnost“ budući da je povodom ponovnog imenovanja na dužnost ravnatelja Županijske uprave za ceste Ličko-senjske županije dana 19. listopada 2022. bio dužan sukladno članku 10. stavku 3. ZSSI-a u roku od 30 dana od dana stupanja na istu dužnost podnijeti imovinsku karticu što je sa zakašnjenjem i učinio.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom. Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Luka Matijević, ravnatelj Županijske uprave za ceste Ličko-senjske županije, propustio podnijeti imovinsku karticu Povjerenstvu do 31. siječnja 2023. za 2022. godinu, a istu nije podnio niti do dana donošenja ove odluke, kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, kao i o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a te imajući u vidu da je obveznik podnio imovinsku karticu povodom ponovnog imenovanja na istu dužnost 25. siječnja 2023. koja se odnosi na gotovo istovjetno razdoblje koje bi bilo obuhvaćeno godišnjom imovinskom karticom, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći opomenu.

Ujedno se ukazuje obvezniku da je i nadalje dužan podnijeti imovinsku karticu za 2022. godinu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Luka Matijević, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana